./data/phi0474/phi005/phi0474.phi005.perseus-lat2.xml
M. Tullius Cicero
SVMMA VI DATA EST A ME OPERA VT QVAM PLVRIMO DECVMAS VENDEREM  Cur igitur, Metelle, non ita magno vendidisti? quia desertas arationes, inanis agros, provinciam miseram perditamque offendisti  quid? id ipsum quod satum est qua ratione quisquam qui sereret inventus est? recita  Litteras ait se misisse et confirmasse, suam se interposuisse auctoritatem; tantum modo aratoribus Metellus obsides non dedit se in nulla re Verri similem futurum  at quid est tandem in quo se elaborasse dicit? recita  VT ARATORES, QVI RELIQVI ERANT, QVAM PLVRIMVM SERERENT  Qui reliqui? quid hoc est 'reliqui'? quo ex bello, qua ex vastitate? quaenam in Sicilia tanta clades aut quod bellum tam diuturnum, tam calamitosum te praetore versatum est ut is qui tibi successerit 'reliquos' aratores collegisse et recreasse videatur?